钦定古今图书集成/明伦汇编/官常典/第271卷 > 黄中
## 钦定古今图书集成/明伦汇编/官常典/第271卷 > 黄中

按《宋史》本传：“中字通老，邵武人。幼受书，一再辄成诵。
初以族祖荫补官。绍兴五年廷试，言孝弟动上心，擢
进士第二人，授保宁军节度推官。二十馀年，秦桧死，
乃召为校书郎，历迁普安、恩平府教授。中在王府时，
龙大渊已亲幸，中未尝与之狎，见则揖而退。后他教
授多蒙其力，中独不徙官，迁司封员外郎兼国子司”
业。芝草生武成庙，官吏请以闻，中不答，官吏阴画图
以献。宰相谓祭酒周绾与中曰：“治世之瑞，抑而不奏，
何耶？”绾未对，中曰：“治世何用此为？”绾退谓人曰：“黄司
业之言，精切简当，惜不为谏官。充贺金生辰使。”迁为
秘书少监，寻除起居郎，累迁权礼部侍郎。中使金回，
言其治汴宫，必徙居见迫，宜早为计。上矍然。宰相顾
谓中曰：“沈介归殊不闻此，何耶？”居数日，中白宰相，请
以妄言待罪。汤思退怒，语侵中。已乃除介吏部侍郎，
徙中以补其处。中犹以备边为言，又不听，遂请补外，
上不许，曰：“黄中恬退有守，除左史，且锡鞍马。”金使贺
天申节，遽以钦宗讣闻。朝论俟使去发丧，中驰白宰
相：“此国家大事，臣子至痛，一有失礼，谓天下后世何
竟得如礼？”中自使还，每进见，辄言边事，又独陈御备
方略，高宗称善。不数月，金亮已拥众渡淮。中因入谢，
论淮西将士不用命，请择大臣督师。既而以殿帅杨
存中为御营使，中率同列力论不可遣。敌既临江，朝
臣争遣家逃匿，中独晏然。比敌退，唯中与陈康伯家
属在城中，众惭服。天申节上寿，议者以钦宗服除当
举乐，中言：“《春秋》君弑贼不讨，虽葬不书，以明臣子之
罪，况钦宗实未葬，而可遽作乐乎？”事竟寝。兼给事中。
内侍迁官不应法，谏官刘度坐论近习龙大渊，忤旨
补郡，已复罢之，中皆不书读，群小相与媒糵，中罢去，
尹穑希意诋中为张浚党。乾道改元，中年适七十，即
告老，以集英殿修撰致仕，进敷文渊阁待制。居六年，
上御讲筵，顾侍臣曰：“黄中老儒，今居何许？年几许？筋
力或未衰耶？”召引对内殿，问劳甚渥，以为兵部尚书兼侍读。中前在礼部，尝谏止作乐事，中去，卒用之。至
是又将锡宴，遂奏申前说。诏遣范成大使金，以山陵
为请。中言：“陛下圣孝及此，天下幸甚。然钦庙梓宫置
不问，有所未尽。”上善其言，不能用。未满岁，有归志。乃
陈十要道，以为用人而不自用；以公议进退人才；察
邪正；广言路；核事实；节用度；择监司；惩贪吏；陈方略；
考兵籍。上亟称善。中力求去，除显谟阁、提举江州太
平兴国宫，赐犀带香茗。除龙图阁学士，致仕。凡邑里
后生上谒，必训以孝弟忠信。朱熹裁书以见，有曰：“今
日之来，将再拜堂下，惟公坐而受之，俾进于门弟子
之列，则某之志也。”其为人敬慕如此。其后上手书遣
使访朝政阙失，进职端明殿学士。属疾，手草遣奏，犹
以山陵钦宗梓宫为言，深以人主之职不可假之左
右为戒。淳熙七年八月庚寅，卒，年八十有五。九月，诏
赠正议大夫。中有《奏议》十卷，谥简肃。